*Tämä artikkeli käsittelee hahmoa. Sanan muita merkityksiä on täsmennyssivulla.*

**Orko** on yhdysvaltalaisen Filmationin luoma hahmo, jonka loi käsikirjoittaja Michael Halperin vuonna 1982. Halperin loi hahmon alun perin Gorko-nimisenä kirjoittamaansa *Masters of the Universe Series Bible* -teokseen, jonka Mattel-yhtiö oli tilannut Halperilta lähetettäväksi Filmationille, joka tuotti Mattelin *Masters of the Universe* -lelusarjaan pohjautuvan animaatiosarjan *He-Man* vuonna 1983. Filmation vaihtoi hahmon nimen Orkoksi, ja esitteli hahmon eräänä *He-Manin* keskeisimmistä henkilöistä. Hahmon suosion myötä Mattel suunnitteli ja loi Orkon pohjalta toimintafiguurin, joka ilmestyi vuonna 1984. Orko on Eternian kuninkaan hovin narri, joka hallitsee taikuutta ja loitsuja, mutta usein epäonnistuu muiden hauskuuttamiseksi tekemissään taikatempuissa. Orko on Asemiehen ja Velhottaren lisäksi ainoa, joka tietää kuninkaallisen perheen prinssi Adamin olevan Eternian sankari He-Man.

Hahmo
-----

### Luominen

Orkon loi käsikirjoittaja Michael Halperin vuoden 1982 joulukuussa. Mattel-yhtiö lähestyi Halperinia erään tämän kirjoittaman tekstin tiimoilta, ja esitteli hänelle vuonna 1982 lanseeraatun *Masters of the Universe* -lelusarjan. Mattel, jonka näkemys sarjasta oli rajoittunut lähinnä sen päähenkilöinä toimivien He-Manin ja Skeletorin hahmoihin, oli lelujen myötä saanut lukuisia puhelinsoittoja ja kirjeitä leluja ostaneilta lapsilta, jotka halusivat tietää, keitä hahmot olivat, mistä ne olivat saapuneet ja ketkä olivat tarinan sankareita ja vihollisia. Mattel pyysi Halperinia kirjoittamaan hahmojen taustalle käsikirjan (englannin puhekielessä Raamatun, engl. *Bible*), joka täsmentäisi hahmojen taustan Filmation-yhtiön tulevaa *He-Man*-animaatiosarjaa sekä markkinointia varten.

Halperin nimesi Orkon alun perin Gorkoksi, ja Mattelille sekä Filmationille toimitetussa *Masters of the Universe Series Bible* -käsikirjassaan hän kuvasi hahmoa seuraavanlaisesti:

> »GORPO – pikkuruinen, mystinen avaruusolento, joka putosi odottamattomasti toisesta ulottuvuudesta ja kotiutui kuninkaalliseen palatsiin. Gorpo ei kävele, vaan leijuu muutaman metrin verran maanpinnan yläpuolella. Hänen huvittavat temppunsa ja sukkela älynsä viihdyttivät kuningasta ja kuningatarta, jotka julistivat olennon palatsin viralliseksi hovinarriksi ja taikuriksi. Valitettavasti Gorpon taikuus ei aina toimi odotetulla tavalla. Gorpolla on riittävän paljon vaikeuksia vetää kani hatusta tai saada kananmuna ilmaantumaan tyhjästä. Kani pääsee väistämättä pakenemaan ja ajamaan Cringerin puuhun, ja kananmuna saattaa ilmaantua Asemiehen taskuun – särkyneenä. Gorpo ilmaantuu aina odottamatta outoihin paikkoihin, ja saa täten tietää prinssi Adamin salaisen henkilöllisyyden, mutta vannoo Velhottarelle uskollisesti pitävänsä salaisuuden.» 
> 
> 

Filmation vaihtoi hahmon nimen Orkoksi käytännöllisien syiden vuoksi. Hahmon kaavun rintamusta koristi alun perin G-kirjain, joka O-kirjaimeksi muuttamalla teki Orkosta symmetrisen ja salli sarjan parissa työskennelleiden animaattoreiden käännellä käyttämiään animaatiokalvoja hahmon suunnan ja asennon vaihtamiseksi ilman, että kaavun kirjain olisi väärinpäin. Muutos säästi Filmationin työntekijöiden jaksojen tekemiseen käyttämää aikaa, mutta myös yhtiön budjettia. *He-Manin* brasilianportugalilaisessa dubbauksessa Orkon nimenä on kuitenkin yhä Gorko huolimatta alkuperäiseen versioon tehdystä nimenvaihdoksesta.

Orkon ulkonäön, joka koostui aniliininpunaisesta kaavusta, oranssista hatusta ja purppuranvärisestä huivista, loivat Filmationin taiteilijat. Hahmon kerrottiin olevan kotoisin Trolla-planeetalta ja kuuluvan trollalaisten rotuun. Orkon vaatetus peittää hänet käytännössä kokonaan, ja hänen kehostaan näkyvillä ovat vain korvat, silmät ja kädet. Filmation suunnitteli Orkolle myös varhaisimpien konseptiversioiden mukana selkeät kasvonpiirteet, joista kuitenkin luovuttiin kehittämällä taustatarina, jonka mukaan trollalaiset näyttävät kasvonsa muille vain erittäin harvoin.

Tarina
------

### *He-Man* (1983–1985)

Asemies ja Orko 1980-luvun animaatiosarjassa.
Filmationin tuottaman *He-Man*-animaatiosarjan mukaan Orko on kotoisin toisessa ulottuvuudessa sijaitsevalta Trolla-planeetalta, jossa hänet tunnettiin nimellä Orko Suuri. Hän oli kotiplaneettansa taitavin velho, mutta päätyy eräänä päivänä vahingossa ja odottamattomasti Eternian planeetalle. Eterniassa kuninkaallinen perhe adoptoi hänet omakseen, ja hänestä tulee kuninkaallisen hovin virallinen narri ja taikuri sekä uskollinen palvelija.

Orko ikävöi ajoittain kotiplaneettaansa, minkä vuoksi hänen tyttöystävänsä Dree-Elle ja setänsä Montork saapuvat ajoittain Eterniaan kertomaan hänelle Trollan kuulumisista ja ajankohtaisista tapahtumista. Orkon ja Montorkin välillä on vahva yhteys, sillä Montork on opettanut Orkolle jokaisen tämän osaamista taikatempuista. Vaikka Orko on Eternian planeetalla taikavoimiltaan varsin vaatimaton olento, hän on kotiplaneetallaan yhä arvostettu velho. Dree-Elle ihailee Orkoa muun muassa tämän taikavoimien ansiosta, ja näkee hänessä ja hänen taikuudessaan yhä paljon potentiaalia. Orkon taikatemput menevät useimmiten pieleen, mikä närkästyttää usein temppujen kohteena olevaa Asemiestä.

Eternian kuninkaallisen palatsin väen keskuudessa Orko on hyvin suosittu. Hän on muun muassa prinssi Adamin eli He-Manin, tämän pelokkaan lemmikkitiikeri Cringerin ja kuninkaalliseen kaartiin kuuluvan Teelan hyvä ystävä ja luotettu henkilö. Adamin pelokas lemmikkitiikeri Cringer on Orkon läheinen ystävä, sillä he kumpikin ovat pohjimmiltaan pelokkaita ja turvallisuudenhakuisia. Kun Cringer muuttuu Taistelutiikeriksi, hän kuitenkin toisinaan härnää Orkoa rohkeudenpuutteen vuoksi. Orko on aina valmis olemaan urhea muiden eternialaisten hyväksi, ja hän on näin ollen eräs He-Manin tärkeimmistä apureista. Ajoittain hän joutuu kuitenkin vaarallisiin tilanteisiin ja taisteluihin oman hölmöytensä ja toisinaan uhkarohkeidenkin tekojensa takia, ja He-Manin on pelastettava hänet.

Lähteet
-------

### Viitteet

1. ↑  Masters of the Universe - Sarjakuvalistauksia *perunamaa.net*. Viitattu 19.2.2019. [vanhentunut linkki]
2. 1 2 3 4 5 6 7 8 9  Orko – Heroic court magician (1984) battleramblog.com. Viitattu 19.2.2019. (englanniksi)
3. 1 2 3 4 5  Masters of the Universe Series Bible old.he-man.org. Viitattu 19.2.2019. (englanniksi)[vanhentunut linkki]
4. 1 2 3 4 5 6 7 8 9 10 11 12 13 14 15  He-Man.org > Encyclopedia > BYCATEGORIES > Characters > Orko *he-man.org*. Viitattu 19.2.2019. (englanniksi)

Masters of the Universe

|  |  |
| --- | --- |
| *He-Man* | *He-Man* (1983–1985) • *Super He-Man* (1990–1991) • *He-Man* (2002–2004) • *Masters of the Universe: Revelation* (tulossa) • *Masters of the Universe* (tulossa) |
| *She-Ra* | *She-Ra: Mahdin prinsessa* (1985–1987) • *She-Ra: Mahdin prinsessat* (2018–2020) |
| Elokuvat | *The Secret of the Sword* (1985, animaatio) • *He-Man & She-Ra: A Christmas Special* (1985, animaatio) • *Masters of the Universe* (1987) • *Masters of the Universe* (peruttu) |
| Hahmoja | He-Man • Skeletor • Asemies • Teela • Petomies • Orko • Sy-Klone • Hordak • Mer-Man • Evil-Lyn • She-Ra |
| Tapahtumapaikkoja | Eternia • Pääkallolinna |
| Videopelit | *The Power of He-Man* (1983) • *The Arcade Game* (1987) • *The Movie* (1987) • *The Super Adventure* (1987) • *Power of Grayskull* (2002) • *Defender of Grayskull* (2005) • *The Most Powerful Game in the Universe* (2012) |



1. ↑  Matt Donnelly: ‘Masters of the Universe’ Movie Dead at Netflix After at Least $30 Million in Development; Mattel Shopping for New Buyer *variety.com*.  18.7.2023.  (englanniksi)